Video: Voertuig jaag tussen swemmers deur in KZNDie Range Rover jaag tussen swemmers deur. (Foto: Skermgreep uit video) Die owerhede in KwaZulu-Natal is op soek na die bestuurder van ’n Range Rover wat op Nuwejaarsdag tussen swemmers deur by ’n rivier in dié provinsie gejaag het. Die petalje het hom Saterdag by Pelican Island in die hawe van Richardsbaai afgespeel waarna beeldmateriaal daarvan wyd op sosiale media gedeel is. Daar kan in die beeldmateriaal gesien word hoe die silwerkleurige Range Rover onder luide gejil deur die water jaag terwyl twee insittendes hul koppe by die voertuig se sondak uitsteek. In nog ’n video kan daar gesien word hoe die voertuig eindelik in die water beland en vasval. “Dit is net sinneloos. Die bestuurder van die Range Rover het soveel mense se lewens in gevaar gestel,” sê Mdu Ncalane, woordvoerder van uMhlathuze-munisipaliteit. pic.twitter.com/5jgnJnKkFs — Nkosie Mhlongo (@mhlongo_nkosie) January 2, 2022 Daar word intussen ook gesoek na ’n vragmotor wat vermoedelik Sondag in die water by Pelican Island vasgeval het. Dít terwyl voertuie verbied is in die area en slegs noodvoertuie by die water toegelaat word, verduidelik Ncalane aan Maroela Media. Ook beeldmateriaal van dié voorval het op sosiale media beland. Daar kan in die beeldmateriaal gesien word hoe ’n insleepmotor die vragmotor uit die water probeer trek terwyl ’n skare in onder meer swemklere toekyk. Ncalane sê die owerhede gaan tans alle beeldmateriaal op sosiale media na in ’n poging om die bestuurders van die onderskeie voertuie voor stok te kry. Hy sê dat die bestuurders munisipale verordeninge oortree wat die gebruik van voertuie by die rivier by Pelican Island verbied sowel as reëls rakende omgewingsbestuur. Die munisipaliteit sal intussen planne beraam om die area onbegaanbaar vir voertuie te maak. Daar is egter verskeie uitdagings aangesien die area “omgewingsensitief” is, sê Ncalane. Maroela Media het ’n navraag aan die polisie gestuur en wag nog op terugvoer. Strange day at Richards Bay today!! Vehicle Recovery, Tow Trucks and Road Safety – What do we need to Know? https://t.co/1jRxMBKut3 #ArriveAlive #VehicleRecovery pic.twitter.com/XSxhGQOAGe — Arrive Alive (@_ArriveAlive) January 2, 2022